Յեղափոխութեան յաղթանակը այլընտրանք չունի: Անոր արժէքները պէտք է պահպանուին ու արդիւնաւորուին գործնականապէս, որովհետեւ ժողովուրդը մեծ յոյսերով կառչած է այս յեղափոխութեան, փտածութեան երեւոյթը սկսած է տեղի տալ արդէն, ուժի կիրառումը, քաղաքացին նսեմացնելու երեւոյթները խորթ են այլեւս Նոր Հայաստանին համար, պետութեան առաջին դէմքերն ու քաղաքական գործող ուժերը իրենց իսկ օրինակով կը մերժեն փտածութիւնը, այլակարծութեան կաշկանդումը, կաշառքը, կ՛ուրուագծեն քաղաքական գործիչի համեստ, պարկեշտ պահուածքն ու ժողովուրդին ակնկալութիւնները արդարացնելու յանձնառութիւնը: Ժողովուրդին հաւատքն ու վստահութիւնը վերականգնած է, սա պէտք է պահպանել ու դրական ուղղուածութիւն տալ անոր: